Virallinen lehti nro C 117 , 16/04/1998 s. 0045



KIRJALLINEN KYSYMYS E-2687/97 komissiolle esittäjä(t): W.G. van Velzen (PPE) (1. syyskuuta 1997) Aihe: Televiestintäsäännöstö Tällä hetkellä Euroopan televiestintäala valmistautuu täydelliseen vapauttamiseen 1. tammikuuta 1998 alkaen. Haluaisin pyytää komissiota vastaamaan yksityiskohtaisesti seuraaviin kysymyksiin ja selvittämään mahdollisia epäselvyyksiä lainsäädännössä tai liittymisilmoituksessa: 1. Äskettäin Ranskassa on vahvistettu yleispalvelun maksut. Nämä maksut näyttävät olevan erittäin korkeita ja muodostavan esteen kilpailukykyisten televiestintämarkkinoiden kehitykselle. Onko komissio tästä samaa mieltä? Jos on, mitä se aikoo tehdä asialle? Jos ei, mihin se perustaa mielipiteensä? 2. Televiestintämarkkinoiden ongelmana on menettely, joka on aloitettava ongelmien ilmetessä markkinoille pääsyssä. Oikeussuojakeinoina ovat järjestyksessä kansallinen sääntelyviranomainen, kansallinen tuomari, kansallinen tai Euroopan (DG4) kilpailuviranomainen, ONP-komitea, kansallinen viestinviranomainen (kaapeliyritysten tapauksessa). Miten komissio suhtautuu tähän ongelmaan? Käykö komissio neuvotteluja jäsenvaltion kanssa jäsenvaltioiden eri viranomaisten toimivaltaongelmista? Jos käy, mitä tuloksia on saavutettu? Miten komissio aikoo ratkaista toimivaltaongelmat tulevaisuudesa? Komission jäsenen Karel Van Miertin komission puolesta antama vastaus (13. lokakuuta 1997) Ranska on täysipainoisen kilpailun toteuttamisesta televiestintämarkkinoilla annetun direktiiviä 90/388/ETY muuttavan direktiivin 96/19/EY ((EYVL L 74, 22.3.1996. )) mukaisesti ilmoittanut komissiolle yleispalvelujärjestelmästään. Komission on tämän direktiivin mukaisesti varmistettava, että mahdolliset yleispalvelumaksut ovat yhdenmukaisia perustamissopimuksen kanssa. Ranskan hallituksen toimittamista tiedoista ilmenee, että yleispalvelumaksut voisivat nostaa jonkin verran (6,1-7,35 sentiimiä minuutilta) kustannuksia, jotka aiheutuvat paikallispuhelujen ohjaamisesta verkossa vastaanottajalle. Lisäksi kyseiset maksut voivat vähentää kilpailua tilaajaliittymässä ottaen huomioon France Telecomin nykyiset paikallispuhelumaksut. Komissio arvioi sen takia menetelmiä, joita Ranskan hallitus käyttää laskiessaan yleispalvelumaksuista aiheutuvaa nettomaksurasitusta, ja käynnistää lähiaikoina asiaa koskevat neuvottelut Ranskan viranomaisten kanssa. Komissio antaa lopullisen lausuntonsa asiasta vasta näiden neuvottelujen jälkeen. Komissiolle ei ole ilmoitettu, että markkinoillepääsyn edellytyksiä koskevissa erimielisyyksissä käytettävien muutoksenhakumenettelyiden määrittelyssä olisi ilmennyt ristiriitoja. Jos useilla eri viranomaisilla on valtuudet käsitellä asiaa, on tarpeen neuvotella näiden kanssa, jotta voitaisiin määritellä, kenellä on parhaat edellytykset käsitellä asiaa, ottaen huomioo rikkomuksen luonteen, sen merkityksen kansallisella ja Euroopan tasolla ja näiden eri viranomaisten mahdollisuudet toteuttaa tehokkaita oikaisutoimenpiteitä. Joissakin tilanteissa voi olla aiheellista, että asiaa käsittelee useampi kuin yksi viranomainen. Kaikkien asian käsittelyyn osallistuvien viranomaisten on tuolloin toimittava tiiviissä yhteistyössä, jotta kansalliset televiestinnän sääntelyviranomaiset, kilpailuviranomaiset ja komissio eivät tulkitsisi asiaa ristiriitaisella tavalla. Tämän mukaisesti ja selventääkseen kilpailusääntöjen vaikutusta komissio antaa lähiaikoina tiedonannon kilpailusääntöjen soveltamisesta telealan liittymäsopimuksiin.